Neuvostossa kokoontuneiden jäsenvaltioiden hallitusten edustajien 28 päivänä toukokuuta 1969 tekemä odotusaikaa ja komissiolle ilmoittamista koskeva SOPIMUS

NEUVOSTOSSA KOKOONTUNEET JÄSENVALTIOIDEN HALLITUSTEN EDUSTAJAT, jotka

katsovat, että

kansallisten lakien, asetusten ja hallinnollisten määräysten välisistä eroista kaupalle aiheutuvien teknisten esteiden poistaminen vaatii näiden lakien, asetusten ja määräysten lähentämistä; neuvosto on hyväksynyt tätä tarkoitusta varten yleisen toimintaohjelman, johon sisältyy muun muassa teollisuustuotteita koskeva ohjelma ja elintarvikkeita koskeva ohjelma; olisi estettävä jäsenvaltioiden hallitusten aloitteiden ristiriitaisuus tämän yleisen toimintaohjelman täytäntöönpanon kanssa,

sen vuoksi jäsenvaltioiden hallitusten ei pitäisi toimia ottamatta huomioon yhteisön tasolla aloitettua työtä,

on siksi tarpeen laatia menettely kansallisten toimien ja yhteisön tasolla toteutettujen toimien yhteensovittamista varten teknisten esteiden poistamiseksi ja perustaa odotusaikajärjestely,

odotusaikajärjestelmää on tarkkailtava yhteisön toimielinten lähentämistoimen alulle panemiseen tai loppuun saattamiseen tarvitseman vähimmäisajan ajan, joka on enimmäismääräaika, jonka aikana hallitukset kieltäytyvät antamasta asiaa koskevia määräyksiä ja tekemästä asiaa koskevia lakiehdotuksia,

muiden kuin yleiseen toimintaohjelmaan sisältyvien tuotteiden osalta kaikki kansalliset aloitteet, jotka mahdollisesti muuttavat olemassa olevaa lakia, asetusta tai hallinnollista määräystä, ovat vaarassa vaikeuttaa kaikkia myöhäisempiä kyseistä alaa koskevia lähentämisyrityksiä; olisi sen vuoksi pantava täytäntöön menettely, jonka avulla komissio voi saada tietoonsa nämä ehdotukset suunnitelmatasolla ryhtyäkseen tutkimaan niitä, ja

jäsenvaltioiden hallituksilla on kuitenkin oltava mahdollisuus turvautua välittömään kansalliseen toimeen silloin kun se on tarpeen turvallisuus- tai terveyssyistä,

OVAT SOPINEET(1)

1. toimivansa yleisen toimintaohjelman täytäntöönpanoa helpottaen, erityisesti siten, että jäsenvaltiot pidättäytyvät jäljempänä määriteltyjen yksityiskohtaisten sääntöjen mukaisesti tekemästä aloitteita laeiksi, asetuksiksi tai hallinnollisiksi määräyksiksi yleisessä toimintaohjelmassa olevien tuotteiden osalta:

a) sellaisten tuotteiden osalta, joista komissio on jo antanut neuvostolle direktiiviehdotuksen, hallitus, jonka on tarpeen tehdä aloite edellä tarkoitetun ehdotuksen alaa koskevan lain, asetuksen tai hallinnollisen määräyksen hyväksymisestä tai muuttamisesta, voi toteuttaa suunnittelemansa toimenpiteen vasta kuusi kuukautta sen jälkeen, kun se on ilmoittanut siitä neuvostolle, ja edellyttäen että neuvosto ei ole antanut direktiiviä mainitussa määräajassa;

b) sellaisten tuotteiden osalta, joista komissio ei vielä ole antanut ehdotusta neuvostolle, hallitus, jonka on tarpeen tehdä aloite edellä tarkoitetun ehdotuksen alaa koskevan lain, asetuksen tai hallinnollisen määräyksen hyväksymisestä tai muuttamisesta, voi toteuttaa suunnittelemansa toimenpiteen vasta viisi kuukautta sen jälkeen, kun se on ilmoittanut siitä neuvostolle ja edellyttäen että komissio ei ole tehnyt suunnitellun toimenpiteen alaa koskevaa direktiiviehdotusta neuvostolle mainitussa määräajassa.

Jos komissio ei kuukauden kuluessa kyseisen tiedon vastaanottamisesta kuitenkaan ilmoita kyseiselle hallitukselle aikomustaan antaa direktiiviehdotus, tämä voi välittömästi toteuttaa suunnitellun toimenpiteen.

Jos komissio antaa neuvostolle direktiiviehdotuksen mainitussa viiden kuukauden määräajassa, hallituksen on lykättävä aiottua toimenpidettä uudelleen kuuden kuukauden ajaksi kyseisen ehdotuksen antamisesta;

c) jäsenvaltioiden hallitukset antavat komissiolle tiedoksi suunnitelman asteella olevien, muita kuin yleisessä toimintaohjelmassa olevia tuotteita koskevien lakien, asetusten ja hallinnollisten määräysten tekstit sekä niiden perustelut, silloin kun niiden täytäntöönpanosta saattaa aiheutua kaupan esteitä. Tämän tiedoksi antamisen on tapahduttava viimeistään kaksi kuukautta ennen kyseisten lakien, asetusten ja määräysten suunniteltua voimaantulopäivää;

d) poiketen siitä, mitä edellä esitetään, jäsenvaltioiden hallitukset voivat toteuttaa laki-, asetus- ja hallintotoimenpiteitä, jos se on kiireellistä turvallisuus- tai terveyssyistä.

Ne toimittavat kyseisiä toimenpiteitä koskevat tekstit viipymättä komissiolle, joka ilmoittaa asiasta muiden jäsenvaltioiden hallituksille.

2. että jäsenvaltioiden hallitukset soveltavat odotusajan noudattamista ja komissiolle ilmoittamista koskevaa menettelyä myös osallistuessaan kansainvälisissä järjestöissä, esim. FAO tai WHO, elintarvikealan lakien, asetusten ja hallinnollisten määräysten lähentämistä koskevaan työhön.

(1) Neuvostossa kokoontuneet jäsenvaltioiden hallitusten edustajat toteavat, että tämä sopimus on herrasmiessopimus.